കായംകുളത്തെ സി.പി.എം ജി. സുധാകരനെ കൈവിടുന്നു കായംകുളം: സംസ്ഥാന കമ്മിറ്റിയുടെ നിയമസഭ തെരഞ്ഞെടുപ്പ് അവലോകനം റിപ്പോര്ട്ട് ചെയ്യാനായി കൂടിയ സി.പി.എം ഏരിയ കമ്മിറ്റിയില് മുതിര്ന്ന നേതാവ് ജി. സുധാകരനെതിരെ രൂക്ഷ വിമര്ശനമുയര്ന്നത് ഒൗദ്യോഗിക പക്ഷത്തിന് തിരിച്ചടിയായി.എക്കാലവും സുധാകരന് പിന്നില് ഉറച്ചുനിന്നവരുടെ ചുവടുമാറ്റമാണ് നേതൃത്വത്തെ ഞെട്ടിച്ചത്. ജില്ല സെക്രേട്ടറിയറ്റ് അംഗമായിരുന്ന എം.എ. അലിയാരുടെ വിയോഗത്തോടെ സംഭവിച്ച നേതൃവിടവാണ് ചേരിമാറ്റത്തിന് കാരണമായത്. സുധാകരെന്റ നിലപാടുകള് പാര്ട്ടിക്ക് ദോഷം ചെയ്തതായി ഭൂരിപക്ഷം അഭിപ്രായപ്പെട്ടപ്പോള് പ്രതിരോധിക്കാന് അധികമാരുമുണ്ടായില്ല. ജില്ല പഞ്ചായത്ത് വൈസ് പ്രസിഡന്റായ ബിബിന് സി. ബാബു, കെ.സി.ടി പ്രസിഡന്റായ എസ്. നസീം, മഹിള നേതാവ് കെ.എല്. പ്രസന്നകുമാരി തുടങ്ങിയ ആറുപേരാണ് സുധാകരനെ പേരിനെങ്കിലും അനുകൂലിക്കാന് തയാറായത്. നിര്ണായക റിപ്പോര്ട്ടിങ്ങില് യോഗത്തില്നിന്ന് ഏരിയ സെക്രട്ടറി പി. അരവിന്ദാക്ഷെന്റ ഭാര്യയും നഗരസഭ ചെയര്പേഴ്സനും മഹിള അസോസിയേഷന് ഏരിയ സെക്രട്ടറിയുമായ പി. ശശികല വിട്ടുനിന്നതും ശ്രദ്ധേയമായി. പാര്ട്ടി ജില്ല കമ്മിറ്റിയില് ജി. സുധാകരന് നിലനിര്ത്തിയിരുന്ന അപ്രമാദിത്വത്തിന് കായംകുളം ഏരിയ കമ്മിറ്റിയുടെ പിന്തുണ കരുത്ത് പകര്ന്നിരുന്നു. വി.എസ് പക്ഷത്ത് നിലയുറപ്പിച്ചിരുന്നവരുടെ ചിറകുകള് അരിഞ്ഞും ഇഷ്ടക്കാരെ തിരുകിക്കയറ്റിയുമാണ് ഏരിയ കമ്മിറ്റി സുധാകരപക്ഷം നിലനിര്ത്തിയിരുന്നത്. ഇദ്ദേഹത്തിെന്റ കരുത്ത് പാര്ട്ടിക്കുള്ളില് ചോര്ന്നതായ തിരിച്ചറിവിലാണ് പലരും മാറ്റത്തിന് തയാറായിട്ടുള്ളത്. ജില്ല സെക്രേട്ടറിയറ്റ് അംഗങ്ങളായ കെ.എച്ച്. ബാബുജാന്, എ. മഹേന്ദ്രന് എന്നിവരുടെ സാന്നിധ്യത്തിലായിരുന്നു യോഗം.